Jackson se aanhangers vat 2 hof toe oor bewerings | Netwerk24
15 Julie 2019 18:10
'n Wasbeeld van Michael Jackson. Foto: Pixabay
Hulle glo Jackson se nagedagtenis word deur die aantygings geskend.
Volgens CNN dagvaar drie groepe bewonderaars vir James Safechuck (37) en Wade Robson (41) in 'n hof in Frankryk.
Dit is onwettig in Frankryk om aantygings van misdaad te maak teen iemand wat dood is, berig CNN.
Die mans bly nie in Frankryk nie, en The Mercury News berig nie Robson of Safechuck was teenwoordig by die hofverrigtinge vroeër vandeesmaand in Orléans, Frankryk, nie.
Safechuck en Robson het in 'n dokumentêre program van vier uur lank aangevoer hulle is in die laat 1980's en vroeë 1990's jare lank as minderjariges seksueel deur Jackson aangerand.
abc15.com berig die groep aanhangers se prokureur, Emmanuel Ludot, sê die dagvaarding gaan nie oor geld nie, maar "is 'n hartsaak".
Ludot het getuienis by die hof ingedien dat depressie en ander geestesafwykings by talle van die sanger se bewonderaars gediagnoseer is nadat die program uitgesaai is.
Volgens die Franse verpleegster Myriam Walter, een van die klaers en die president van die bewonderaarsgroep MJ Community, het Jackson 'n goeie hart gehad en is dit nie reg om beskuldigings rond te slinger na iemand wat dood is en homself nie kan verdedig nie, berig abc15.com.
abc15.com berig ook 'n tribunaal sal op 4 Oktober uitspraak in die saak lewer.
Jackson is in 2009 dood.
In 1993 het 'n 13-jarige seun die sanger daarvan beskuldig dat hy hom oor 'n tydperk van vyf maande seksueel gemolesteer het. 'n Ooreenkoms is egter tussen die partye bereik en Jackson het bykans $25 miljoen betaal.
Jackson is in 2013 op aanklag dat hy 'n ander 13-jarige seun seksueel aangerand het, vrygespreek, berig abc15.com. Die kind het kanker gehad ten tyde van die beweerde voorval.